કદાચ, એટલે જ કેટલાક શાણા માનવીઓ કહે છેકે, "જે વ્યક્તિને તમે અન્ય તમામ પ્રકારે પરાસ્ત ન કરી શકો તેને સિફતપૂર્વક એકાદ વ્યસનના રવાડે ચઢાવી દો. તે આપોઆપ માર્ગમાંથી હટી જશે અથવા `વ્યસની-વ્યસની ભાઈ-ભાઈ` નાતે પરમ મિત્ર બની જશે..!" આમ પણ,અર્થશાસ્ત્રના નિયમાનુસાર સિદ્ધ થયેલ નિતાંત સત્ય છેકે, જે વપરાશી વસ્તુઓ બજારમાં અત્યંત સરળતાથી ઉપલબ્ધ હોય તેના ઘણા બધા ગ્રાહક મળી આવે. વળી આ પણ, માનવ સ્વભાવ છેકે, બજાર હંમેશાં દેખાદેખી `ઘેટાચાલ`ને અનુસરે છે. કોઈપણ વ્યસન, શરૂઆતમાં ફક્ત ચાખવા-ચાટવા પૂરતું અને પછી નબળા મનની કોઈપણ વ્યક્તિને તેની કાયમી કુટેવનો ભોગ બનતાં વાર નથી લાગતી. એ પણ એક દુર્ભાગ્યપૂર્ણ સત્ય હકીકત છેકે, શાળાનાં નાસમજ, સગીર વયનાં, સાવ નાનાં બાળકો પણ, દેખાદેખી, અત્યંત ઝડપથી આવાં વ્યસનના ભોગ બનતાં જાય છે..!